	
                                     Приета с Решение №863 от Протокол №48/30.06.2017г.


	Общински съвет Берковица



 

НАРЕДБА ЗА ПРИДОБИВАНЕ, ПРИТЕЖАВАНЕ И ОТГЛЕЖДАНЕ НА ЖИВОТНИ - ДОМАШНИ ЛЮБИМЦИ НА ТЕРИТОРИЯТА НА ОБЩИНА БЕРКОВИЦА
(Приета с решение №863 по протокол №48/30.06.2017г. от Общински съвет- Берковица и отменя предишната приета с Решение №332 по протокол №17/26.11.2004г.)
 
Раздел I

Общи положения

 

Чл.1. (1) Наредбата определя реда и начина на придобиване, притежаване, отглеждане и развъждане на животни - домашни любимци /кучета и котки/ на територията на Община Берковица
(2) Регламентира взаимоотношенията между службите с контролни функции, представители на министерствата, кмета на общината, общинската администрация, неправителствените организации за защита на животните /НПО/ и собствениците на животни – домашни любимци.

 

Раздел II

Придобиване, регистрация на кучета – домашни любимци

 Чл.2. Придобиването на куче се удостоверява:

1. С договор за покупкопродажба или за дарение от търговски обект, развъдник,приют, пансион, регистрирани по чл.137 от Закона за ветеринарномедицинската дейност /ЗВМД/ или от други физически и юридически лица, в това число и по наследство;

2.    Със сертификат и ветеринарномедицински паспорт, внос от трета страна, а при придобиване от държава членка на Европейския съюз, само с  ветеринарномедицински паспорт;

3.    Посредством свидетелство за осиновяване, издадено от общинската администрация и ветеринарномедицински паспорт с вписана идентификация с електронен чип, съгласно чл.174 от ЗВМД при придобиване на безстопанствено куче.

         Чл.3. Придобиване на куче от лица под 18-годишна възраст чрез продажбата или дарение се извършва само с нотариално заверена декларация от родител или настойник.

Регистрация на кучета – домашни любимци

 Чл.4. Регистрацията става при спазването на следните изисквания:

1.    При навършване на 4-месечна възраст (за новородени) или в 7-дневен срок от придобиване на куче или котка – домашни любимци (покупка, дарение, осиновяване) над тази възраст, собственикът е длъжен да го регистрира при практикуващ ветеринарен лекар;
2.    Ветеринарният лекар маркира кучето, като поставя електронен чип (транспондер) и го регистрира в база данни на Информационната система на Българската агенция по безопасност на храните (ИС на БАБХ);
3.    Ветеринарния лекар издава паспорт за домашния любимец по образец и извършва и други ветеринарномедицински манипулации – обезпаразитяване, ваксинация и др.;
4.    При деклариране на кучето в общината, собственикът вписва в декларацията идентификационен код, изписан на баркода на транспондера при регистрацията му в ИС на БАБХ;
5.    За кучета – домашни любимци, които са маркирани с електронен чип и на които е издаден ветеринарен паспорт, в минал период, същият остава валиден и собственикът не е длъжен да го замени с нов паспорт.

6.   Всеки собственик на куче – домашен любимец над 4-месечна възраст или в едномесечен срок от неговото придобиване го декларира в общинска данъчна служба “местни приходи”, независимо дали кучето е освободено от данък, съгласно чл.175 на ЗВМД, като попълва декларация по образец;
7.    В декларацията по т.6 от настоящата наредба се въвеждат данните, които се вписват в регистъра на общината по чл.5.

            Чл.5.  (1) Общината води регистър на регистрираните кучета в общината – по населени места.

             (2) В регистъра се вписват следните данни за физическо лице, собственик на куче:

1. Собствено име, презиме  и фамилия;

2. ЕГН (ЛНЧ);

3. Адрес по местоживеене;

4. Постоянен адрес;

5. Адрес на имота, в който се намира кучето (ако е различен от адреса по т.3);

6. Номер на транспондера /чипа/ на животното;

7. Трайната маркировка– татуировка на номер, символ или друго (само ако има) и на коя част на тялото е направена;

(3) За всяко юридическо лице - собственик на куче се въвеждат следните данни:

1. Наименование;

2. Булстат/ЕИК;

3. Управител (лице за контакти);

4. Адрес на регистрация;

5. Адрес на управление;

6. Адрес на имота, в който се намира кучето (ако е различен от адреса по т.3 или 4);

7. Номер на транспондера /чип/ на животното;
8. Трайната маркировка– татуировка на номер, символ или друго (само ако има) и на коя част на тялото е направена.
                (4) Към декларацията за притежаване на куче – домашен любимец,  което е освободено от такса, съгласно чл.116, ал. 2  от Закона за местните данъци и такси се прилага ксерокопие на съответната страница от паспорта за удостоверяване на обстоятелствата за освобождаване от такса „притежаване на куче”, съгласно изискванията на ЗВМД и Закона за защита на животните (ЗЗЖ).

                (5) При промяна на адреса на местоживеене, собственикът е длъжен да уведоми общинска служба “местни данъци и такси” в срок до 2 месеца, а при смърт на кучето, в срок от 7 дни след настъпване на събитието.

                (6) Ветеринарните лекари на територията на общината изпращат ежемесечно данните от регистрираните кучета и издадените ветеринарномедицинския паспорт на всяко ново регистрирано куче до Областната дирекция по безопасност на храните в отдел Здравеопазване на животните и в съответната служба на общината, която води регистъра на кучетата.

Чл.6. Заплащането на таксата за притежаване на куче – домашен любимец се извършва съгласно Наредбата за определяне и администриране на местни такси и цени на услуги, на територията на  Община Берковица. 
Раздел ІІІ

Отглеждане на кучета – домашни любимци

Чл.7. Принципи на отглеждане.

(1)  Всеки, който отглежда куче – домашен любимец или се грижи за такова е отговорен за неговото здравословно състояние и е длъжен да му осигурява условията, грижите и вниманието, съобразени с естествените му нужди, като:

1.      Осигурява необходимото пространство, свобода за движение, естествена 
светлина, добра вентилация и обезопасяване от вредни газове и изпарения;

2.      Предпазва от контакт с предмети и препарати, които могат да го наранят или да предизвикат отравяне на територията на дома;

3.      Предоставя достатъчно количество храна, вода и свободен достъп до тях;

4.      Използва подходящи съдове за хранене, поставени по начин, който не      позволява замърсяването им;

5.      Грижи се за кучето и не го изоставя, включително и неговото потомство;

6.      Предприема всички мерки за предотвратяване на бягството му;

7.     Отглежда кучето,домашен любимец при условия и начин, които не формират агресивно поведение;

8.      Осигурява ветеринарномедицинско обслужване - профилактични прегледи, обезпаразитяване, ваксинации и лечение при заболяване;

9.        Не допуска в непосредствена близост животни, притежаващи естествена или придобита нетърпимост едно към друго;

10.    Не нарушава спокойствието и хигиенните условия на мястото, където се отглежда кучето, в т.ч. и на останалите членовете на етажната собственост, ако то се отглежда в жилище (имот), който ечаст от жилищна кооперация.
(2)  В случай, че собственикът на кучето не може да продължи отглеждането му, той го предоставя за осиновяване в приют, спасителен център или на нов собственик, който да го отглежда в съответствие с физиологичните и поведенческите му особености.

(3)  Забранява се отглеждането на кучета – домашни любимци на:

1.    Открити тераси и балкони на жилищни сгради;

2.    В общите части и прилежащите територии на жилищните сгради;

3.    В мазета и тавани на сгради;
4.    В сгради и съоръжения, които не отговарят на хигиенните изисквания за отглеждането на животни и не са съобразени с техните физологични и поведенчески нужди.

(4) При отглеждане на кучета – домашни любимци в жилищни сгради, се осигурява  площ, съгласно изискванията на чл.34 от Закона за защита на животните.

(5) Собственикът на куче – домашен любимец е длъжен да осигури безопасността на хората, преминаващи покрай неговото лично дворно пространство, като изгради ограда с достатъчна плътност и височина, непозволяваща контакт с кучето – домашен любимец. 

Чл.8. (1). При постъпване на сигнал с идентифициращи данни за гражданите, които подават сигнала, за случаи, когато не са спазени изискванията на чл.9 или са нарушени забраните в чл.12 от настоящата наредба, се извършва незабавна проверка от контролните органи на общината.

             (2) При извършване на проверката се съставя протокол и се връчва предписание до собственика със срок за отстраняване на констатираните нарушения.

Чл.9. Когато собственикът не изпълни указанията и предписанията за отстраняване на нарушения, подлежи на санкция (парична глоба), предвидена в тази Наредба или в разпоредбите на Закона за ветеринарномедицинската дейност /ЗВД/ или Закона за защита на животните /ЗЗЖ/ и издадените на тяхно основание подзаконови нормативни актове.

Развъждане на кучета – домашни любимци

 Чл.10. (1) Собственикът на куче – домашен любимец е длъжен да избягва нежеланото му размножаване чрез осигуряването на:

      1. Изолация по време на размножителния период;

      2. Кастрация.
(2) В случаите, в които собствениците не са в състояние да отглеждат новородените или да ги представят на нови собственици, животните се настаняват във временния кастрационен център до придобиване на полова зрялост, едва след това се кастрират.

 (3) Собствениците на кучета – домашни любимци, които ги използват за развъждане, ги регистрират на основание чл.137 от ЗВМД и освен таксата за притежаване на куче, заплащат в общината такса, съгласно  чл.35, ал.5 от ЗЗЖ, в определения размер.

  (4) Таксата по предходната алинея не се заплаща от собственици на развъдници, регистрирани, като такива по ЗВМД и членове на киноложки клубове, членове на Български и международни организации, които извършват развъдна дейност на чистопородни кучета, удостоверено със съответните документи за регистрация.
Раздел IV

Присъствие на куче – домашен любимец на обществени места

 Чл.11. (1) На обществени места собственикът на куче – домашен любимец е длъжен:

1.    Да води кучето на повод с дължина до 1,5 м, а за едрите породи кучета над 10кг и агресивните кучетата – неразтеглящ се повод и намордник;

2.    Да предотврати всяка проява на агресия на кучето, и да не допуска ситуация, застрашаваща живота или здравето на хора и животни;
3.    Да не оставя кучето без надзор и да осигурява постоянен и непосредствен контрол върху поведението му;
4.    Да взема мерки, за да не допуска животното само да напуска мястото на отглеждане,  да се движи без повод и да навлиза в чужда собственост или на обществени места;
5.    Да не допуска контакт на заразно болно или злонраво куче с други животни, кучета и хора;
6.    Да не използва кучето – за просия, демонстрация на специална дресировка, фотография, игри на късмета;
7.    Да събере и изхвърли на подходящо място екскрементите на кучето;
8.    Да носи със себе си, когато разхожда или по други причини придвижва кучето следните документи:

8.1.   Ветеринарномедицински паспорт или копие от него;

8.2.   Документ за платена такса за съответната или предходната година, или копие от него;

8.3.   Документ или копие от него, удостоверяващ, че стопанина на кучето е освободен от такса, съгласно чл.175 от ЗВМД;

8.4.   За ловните кучета - ловен билет, издаден от ловното сдружение, в което членува ловеца.
           (2) Собственикът е длъжен да предоставя при проверката документите на кучето – домашен любимец за проверка при поискване от ветеринарните или общински контролни органи.

Чл.12. (1) Забранява се движението и разхождането на кучета:

1.    На територията на детски градини, ясли, училища, магистрали и летища;

2.    На територията на здравни заведения, обществени сгради и магазини;

3.    На територията на обособени детски и спортни площадки;

4.    На територията на градските паркове и градини, които не са определени със специална заповед на кмета на общината и не са обозначени.
 (2) Преминаването на кучета – домашни любимци през градските паркове и градини, които не са разрешени и обозначени, се осъществява в изключителни случаи по възможно най-прекия маршрут и по най-бързия начин, при стриктно спазване изискванията на чл.11, ал.1, т.1 до т.5 от настоящата наредба.

Чл.13. (1) Във средствата на градския транспорт, могат да пътуват само регистрирани кучета, придружени от съответните документи.

             (2) Собственикът е длъжен да води кучето – домашен любимец на къс неразтягащ се повод, с намордник, или в транспортен кафез.

             (3) От намордник при движение по улиците, при разходка и при пътуване в градския транспорт са освободени само кучета – водачи на слепи хора.

Чл.14. (1) Родител, попечител или други лица, които полагат грижи за деца под 14 години, не трябва да оставят децата без надзор, когато разхождане куче – домашен любимец над 10кг. на обществени места;

             (2) Когато лицата по предходната алинея не могат да упражнят надзор върху деца под 14 години, за които полагат грижи, са длъжни да осигурят придружител, пълнолетно /дееспособно/ лице, когато се осъществява разходка на куче – домашен любимец над 10кг. на обществени места.

Чл.15. Забранява се умишленото провокиране от собственици или други лица на агресия или заплашително поведение у кучетата или действия нарушаващи спокойствието и безопасността на други животни и хора.

Раздел V

Придобиване, отглеждане и развъждане на котки – домашни любимци. Функциониране на обекти с търговска цел за временен престой на котки – домашни любимци

 Чл.16. (1) Придобиване на котки – домашни любимци се извършва и съгласно чл.2, т.1, 2 и чл.3 от настоящата наредба.

(2) Придобиването на безстопанствени котки може да се извършва посредством регистрационен документ – ветеринарномедицински паспорт с вписана идентификация.

Чл.17.(1) При отглеждане на котка - домашен любимец, собственикът е длъжен да спазва принципите, посочени в чл.7 от настоящата наредба.

(2) Собственикът е длъжен да вземе мерки за предотвратяване на нежелано размножаване, съгласно разпоредбите на настоящата наредба.

(3) Функциониране на обекти с търговска цел за временен престой на котки – домашни любимци се осъществява съгласно изискванията на настоящата наредба и Наредба №41 от 2008г., за изискванията към обекти, в които се отглеждат, развъждат, и/или предлагат домашни любимци с цел търговия, към пансиони и приюти за животни. (ДВ бр.1 от 2009г.)

 

Раздел VІ

Мерки при агресивно поведение на куче – домашен любимец

 Чл.18 (1) При регистриране на писмен сигнал за случай на нападение от куче – домашен любимец с известен собственик и адрес на отглеждане срещу човек или друго животно, се извършва проверка на място от контролни органи представители на общината, полицията и/или ветеринар.
 (2) При нанесени от кучето телесни повреди, проверяващите органи изготвят протокол. Изискват от пострадалия да представи медицинско свидетелство и снемат писмени показания от пострадалия и от свидетели;
 (3) По преценка на проверяващите кучето се отнема от собственика, на основание чл.426 от ЗВМД и се настанява в кастрационен център или на друго място.

 (4) Комисията, извършва анализ на поведението на кучето в присъствието на ветеринарен лекар, който работи в кастрационнен център или друг, и ако е необходимо разпорежда евтаназия;
 (5) Евтаназията се извършва от ветеринарен лекар в срок от 24ч, след връчването на протокола.
Чл.19. При подаден писмен сигнал за агресивно поведение, нападение и причинени телесни повреди от домашно куче с неизвестен собственик и неизвестен адрес на отглеждане, контролните органи на общинската администрация изискват съдействие, за установяване на адреса на собственика към съответното районно управление на полицията и ОДБХ.
Раздел VIІ

Административно – наказателни разпоредби 

Чл. 20. (1)  Контролни органи по смисъла на Наредбата са:

· Кметът на община Берковица
· Управителят на Общинско мероприятие Комунални дейности

· Кметовете на кметства, кметските наместници, 
· Упълномощени от кмета на общината длъжностни лица
· Служители на  РУП.

             (2) При констатиране на нарушения по тази наредба, на Закон или друг нормативен акт, който има отношение към проблема с отглеждането на домашни любимци, контролните органи:

1. Съставят констативни протоколи и дават предписания със срокове и отговорници за отстраняването им;

2.  Съставят актове за установяване на административни нарушения (АУАН);
            (3) Кмета на общината издава наказателни постановления, с които налага глоби за съставените АУАН, за нарушения на Наредбата.

(4) Легитимни представители на неправителствени организации съдействат на контролните органи при осъществяване на правомощията им по приложението на наредбата и на други нормативни документи, които имат отношение към отглеждането и използването на домашни любимци.

Чл.21. (1) Контролните органи по наредбата извършват проверки по писмени жалби и сигнали за нарушения на наредбата, подадени от граждани, представители на държавни органи,  юридически лица и неправителствени организации.

            (2)  Анонимни сигнали не се проверяват.

Чл.22. (1) Контролните органи при нужда могат да:

          1. Извършват проверка и установяват самоличността на собственика на кучето (домашния любимец), със съдействието на полицията;

          2. Извършват проверка след осигурен достъп по съответния ред от страна на собственика в недвижими имоти, в които се отглеждат животни – домашни любимци или други, или се предполага, че се отглеждат такива, срещу които има сигнал, жалба;
         3. Извършват проверки на основание на съдебно решение и съдействие на органите на полицията.

              (2) Контролните органи извършват проверки и по собствено усмотрение, като се самосезират.

Раздел VІІІ

Санкции и глоби

 Чл.23. (1) Размера на глобите за нарушения на Наредбата се определят, както следва:

1. За констатирани нарушения по чл.11, т.6 и т.7 от настоящата наредба, на нарушителите се налага глоба с фиш от 30 до 50 лв., а при повторно или поредно нарушение се налага глоба в размер от 60 до 200 лв.;

2. За констатирани нарушения по чл.12 от настоящата наредба на нарушителите се налага глоба с фиш от 50 лв., а при повторно или поредно нарушение се съставя акт за административно нарушение и се издава наказателно постановление, с което се налага глоба в размер от 100  до 300 лв.;
3. Собственик, който допусне нежелано размножаване и не осигури кастрация на животното – домашен любимец, съгласно разпоредбите на настоящата наредба, се наказва с глоба от 100 до 250лв., а при повторно или поредно нарушение с глоба в размер от 300 до 500 лв.;
4. На лице, което изхвърля на улицата новородени кучета и котки се налага глоба от 500 лв.;
5. Собственик, който не регистрира домашния си любимец в общината и не плати определената такса се наказва с глоба от 100 лв.;
6. Собственик, който не маркира с електронен микрочип домашния си любимец и не се грижи за неговото здраве чрез ваксинации, обезпаразитяване и лечние се наказва с глоба от 50 до 200 лв.;
7. На лице, което е предоставило на дете под 14г. да разхожда (води) куче над 10 кг. на обществени места, без придружител се налага глоба с фиш от 50 лв.;
8. На собственика на куче, нанесло тежки телесни повреди на друго куче или животно се налага глоба от 1000 лв. до 2000 лв., освен ако за извършеното нарушение не се предвижда по-тежко наказание по друг нормативен акт, като кучето се отнема от собственика и се настанява в приют или общински кастрационен център. По преценка на контролните органи се разпорежда евтаназия при условията на чл.18.

9. На собственика на куче, нанесло тежки телесни повреди на човек се налага глоба от 2000  до 3000 лв., освен ако за извършеното нарушение не се предвижда по-тежко наказание по друг нормативен акт, като контролния орган отнема кучето от собственика и разпорежда евтаназия при условията на чл.18.

10. Лица и собственици на кучета извършили нарушение на тази наредба, в случаи, които не са описани в чл.23, т.1 до т.9 се наказват с глоба от 30 до 50 лв., а за повторно или поредно нарушение се налага глоба в размер от 60 до 500 лв., като размера на глобата се определя съобразно тежестта на нарушението.

(2) Установяването на нарушенията, издаването, обжалването и изпълнението на наказателните постановления се извършва по реда на Закона за административните нарушения и наказания (ЗАНН).

Чл.24. Глобите, събрани по реда на тази наредба постъпват в общинския бюджет и се използват за:

1. Обособяване и благоустрояване на равномерно разпределени места, представляващи максимум 10% от зелената площ на района, определени със заповед на кмета за разхождане на кучета – домашни любимци;

 2. За мерки и дейности, насочени към овладяване популацията на безстопанствените кучета на територията на общината;

 3.. За финансиране на общински кастрационни програми и/или кампании за намаляване на броя на бездомните кучета;

 5. За строителство и/или ремонти на общински приюти и кастрационни центрове.
Раздел ІХ

Допълнителни разпоредби

 

§1. По смисъла на наредбата:

1.      „животно – домашен любимец” е всяко куче, котка или друго животно, което се отглежда от домакинството, като животно за компания;

2.      "идентификация на животно" е еднозначното му характеризиране по данните от трайната му маркировка ( чрез ушна марка, татуировка, транспондер), съответстващи на паспортните и регистрационните данни;

3.       „безстопанствено животно” е всяко животно, което няма дом или се намира извън границите на дома на своя собственик и не е под контрола или под неговия пряк надзор, както и всяко животно-домашен любимец, отглеждано свободно (отвързано и без волиер) в неограден имот;

4.      „кастрация” – отстраняване на яйчниците или яйчници и матката на женските животни и тестисите на мъжките;

5.       „блокиране на раждаемостта” -  спиране увеличаването на популацията на кучета - домашни любимци и безстопанствените кучета;

6.      „агресивни кучета” са кучета, които проявяват спонтанна, необяснима и неадекватна реакция, насочена срещу хора или животни, която в зависимост от силата и нейното естество би могла да доведе до нараняване или причиняване на смърт;

7.       „търговия с животни – домашни любимци” са всички сделки, извършвани със стопанска цел, като покупко-продажба, включващи прехвърляне правото на собственост върху тези животни;

8.      „временен кастрационен център” е общински обект, който разполага с подходящи условия, за извършване на задължителни ветеринарномедицински манипулации и да осигури на безстопанствени животни ветеринарномедицинско обслужване, грижи, подслон до намиране на нов собственик.

 

Раздел Х

Преходни и заключителни разпоредби

  
§1. Настоящата наредба се приема на основание чл.21, ал.2 от Закона за местното самоуправление и местната администрация, във връзка с текстове от Закона за ветеринарномедицинската дейност (ЗВМД) и Закона за защита на животните (ЗЗЖ) и чл. 8 от Закона за нормативните актове (ЗНА) и чл. 76, ал. 3 от Административно процесуалния кодекс (АПК).

§2. Изпълнението на наредбата се възлага на кмета на Община Берковица .

§3. Кмета на общината или упълномощени от него длъжностни лица, издават при поискване, писмено Становище, с експертна оценка за съответствието с тази наредба на условията и начина на отглеждане и използване на обектите, в които се отглеждат домашни любимци.

§4. Собственици на кучета – домашни любимци поставят електронен чип (транспондер) на кучетата, регистрират ги съгласно чл.4 и чл.5 от наредбата и ги декларират в общинска данъчна служба “местни приходи”, съгласно нормативните изисквания на настоящата наредба, в 3-месечен срок от влизането и в сила.

§5. При деклариране на куче – домашен любимец в общинската служба и заплащане на такса, на собственика се издава квитанция за платена такса.

§6. При разхождане на куче – домашен любимец, собственикът е длъжен да носи в себе си квитанцията по §5 от преходните и заключителните разпоредби на наредбата.

§7. Настоящата наредба е приета с решение №863 от протокол №48/30.06.2017г. на заседание на Общински съвет – Берковица,  влиза в сила веднага след приемането й и отменя Наредбата за регистрация, стопанисване и контрол на кучета на територията на Община Берковица, приета с Решение №332 от Протокол №17/26.11.2004 г. на заседание на Общински съвет – Берковица., изм. и доп. с Решение № 367 от Протокол № 19/21.01.2005 г. на заседание на Общински съвет Берковица.

 ОБЩИНСКА АДМИНИСТРАЦИЯ-БЕРКОВИЦА

 Пл.“ЙорданРадичков”№4,тел.0953/88404,факс0953/88405,e-mail:ob@berkovitsa.com


                                                                       





Вх. №…………………………………./…………………..г. 

ДО

КМЕТА НА

ОБЩИНА БЕРКОВИЦА
З А Я В Л Е Н И Е

За издаване на УДОСТОВЕРЕНИЕ за административна регистрация на куче

От……………………………………………………………………………………………….

/трите имена на собственика на кучето/
…………………………………………………………………………………………………………………………………………………

/адрес и телефон/

УВАЖАЕМИ ГОСПОДИН  КМЕТ,
Желая да ми бъде издадено УДОСТОВЕРЕНИЕ за административна регистрация на притежаваното от мен куче
1. Име …………………………….………………………..
2. Възраст………………………………………………..

3. Порода    ……………………………………………...
4. Пол……………………..

5. Отличителни белези ……………………………………………………………
6. Цел на ползване …………………………………………………………………

7. Постоянно местообитаване……………………………………………………

…………………………………………………………………………………………..

8. Идентификационен код и индивидуален номер на животното…………………………………………………………………………………….

Прилагам следните документи:

1. Документ за ветеринарно-медицинска регистрация /копие на паспорта на кучето, от което да са видни горе-изброените критерии, както и редовните ваксинации/
2. Документ за платена годишна такса: № ………………/………………..

Подпис:       /…………………………/
 ОБЩИНСКА АДМИНИСТРАЦИЯ-БЕРКОВИЦА

 Пл.“ЙорданРадичков”№4,тел.0953/88404,факс0953/88405,e-mail:ob@berkovitsa.com

Д Е К Л А Р А Ц И Я

за притежаване на животно – компаньон

I. За физическо лице – собственик на животно – компаньон
От ……………………………………………………………………………………................

(собствено, бащино и фамилно име на гражданина)

с ЕГН/ЛНЧ или служебен № на чужд гражданин: …………………………………………..

Постоянен адрес/ адрес по местоживеене: ………………………………………………….

№ на транспордера /чип/ на животното ……………………………………………………….

II. За юридическо лице – собственик на животно – компаньон

От …………………………………………………………………………………………………

(наименование на предприятието)

Булстат: ………………………………………………………..

Адрес на регистрация:……………………………………………………………………………

Адрес на управление: …………………………………………………………………………….

Управител/лице за контакт: …………………………………………………………….………..

№ на транспордера /чип/ на животното: ……………………………………………………….

1. Настоящата декларация подавам в качеството си на собственик на куче порода ………………………………………………, придобито на ……………………….  (дата на придобиване)

Основания за освобождаване на куче от такса „притежаване на куче”, съгласно чл.175, ал. 2 от Закона за ветеринарномедицинската дейност, притежаване и отглеждане на животни – компаньони:

► Кучета на инвалиди и кучета на хора в неравностойно положение, удостоверено със сертификат от съответната съсловна организация;

► Кучета, отглеждани от организации на бюджетна издръжка – служебни кучета;

► Кучета, отглеждани и използвани от Българския червен кръст;

► Кучета, отглеждани и използвани за опитни цели;

► Кучета, които са кастрирани;

► Ловни кучета, със заварен за съответната година ловен билет, издаден от БЛРС.
► В случай, че кучето не попада в нито едно от изброените, декларирам, че съм запознат с изискванията на закона и дължа годишна такса, в размер определен от Община Берковица.
                                                      Подпис на декларатора: ……….……….....

Към декларацията се прилага ксерокопие на съответната страница от паспорта, удостоверяващ обстоятелствата за освобождаване от такса „притежаване на куче”, съгласно изискванията на ЗВД и ЗЗЖ.За деклариране на неверни данни се носи наказателна отговорност по чл.255 и чл.313 от НК.
 

 

